section_heading: Stvaranje
paragraph_text: U svojoj oporuci Hitler je odredio Dönitza kao svog nasljednika. Dönitz nije postao Führer (položaj koji je Hitler ukinuo u svojoj oporuci), nego predsjednik unatoč činjenici da je i taj položaj Hitler ukinuo 1934. godine. Ministar promidžbe Joseph Goebbels je postao kancelar, dok je Martin Bormann određen za stranačkog predsjednika, te je de facto imao kontrolu nad NSDAP-om. Hitler je Hermanna Göringa i Heinricha Himmlera smatrao izdajnicima te ih je izbacio iz vlade i nacionalsocijalističke stranke. U to vrijeme SS je uhitio Göringa u Bavarskoj, dok je Himmler bio razriješen svih dužnosti. Pokušao je prerušen pobjeći, ali su ga uhvatili zapadni Saveznici, pa je nakon toga počinio samoubojstvo otrovom.